
Informácia o priebehu a výsledkoch 70. zasadnutia 
Valného zhromaždenia OSN v New Yorku 




Úvod

Cieľom predkladaného materiálu je informovať o priebehu a výsledkoch 70. zasadnutia Valného zhromaždenia OSN (VZ) v New Yorku a o pôsobení delegácie SR na samite k cieľom udržateľného rozvoja post-2015. 
Hlavná časť 70. zasadnutia Valného zhromaždenia (VZ) OSN sa konala v New Yorku od 15. 9. 2015 do 23. 12. 2015. Od januára 2016 do polovice septembra 2016 sa konajú tematické diskusie a pokračujú zasadnutia na expertnej úrovni. Delegáciu SR na samite post-2015 rovnako ako aj počas oficiálnej časti zasadnutia VZ OSN viedol podpredseda vlády a minister zahraničných vecí a európskych záležitostí SR Miroslav Lajčák (PPV a MiZVaEZ). Na samite post-2015 Slovenskú republiku zastupoval aj podpredseda vlády a minister financií Peter Kažimír a minister životného prostredia Peter Žiga.
Delegácia Slovenskej republiky na 70. zasadnutí VZ OSN dodržala postup a splnila priority smernice, ktorú schválila vláda Slovenskej republiky dňa 26. 8. 2015 (uznesenie č. 466/2015) v otázkach zachovania medzinárodného mieru a bezpečnosti, dodržiavania ľudských práv, sociálno-ekonomických a environmentálnych tém,  udržateľného rozvoja a posilnenia systému OSN. 
Vystúpenie podpredsedu vlády a ministra zahraničných vecí a európskych záležitostí SR vo všeobecnej rozprave a jeho aktívna účasť na sprievodných podujatiach, ako aj veľký počet bilaterálnych stretnutí delegácie SR s najvyššími predstaviteľmi OSN a s partnermi z členských krajín OSN významne prispeli k prezentácii zahranično-politických priorít vlády SR v prostredí Organizácie Spojených národov a k presadzovaniu záujmov Slovenskej republiky. 


Oficiálna časť 70. zasadnutia VZ OSN a aktivity najvyšších predstaviteľov SR

Všeobecná rozprava 70. zasadnutia VZ OSN
Úvodný segment rozpravy na najvyššej úrovni v dňoch 28. 9. až 3.10.2015 zaznamenal rekordne vysokú účasť hláv štátov a predsedov vlád (vyše 150), ktorí sa vyjadrili k celému radu otázok týkajúcich sa medzinárodného mieru, bezpečnosti, rozvoja a ľudských práv. Medzi hlavné témy, ktorými sa VZ OSN zaoberalo, patrili predovšetkým boj proti chudobe a odstraňovanie ekonomických a sociálnych nerovností, zhoršovanie životného prostredia, ľudské práva, zlepšenie postavenia žien, ozbrojené konflikty vo svete, medzinárodný terorizmus (aj v kontexte teroristických útokov v Paríži a Bruseli), násilný extrémizmus, odzbrojenie a utečenecká kríza vo svete. VZ OSN tiež prerokovalo otázky ďalšej revitalizácie svojej práce, vrátane schválenia návrhov transparentného prístupu k procesu výberu budúceho generálneho tajomníka OSN (GT OSN), ktorého zvolenie sa očakáva na jeseň 2016.

Vystúpenie PPV a MiZVaEZ SR Miroslava Lajčáka vo všeobecnej rozprave 70. VZ OSN
Minister Miroslav Lajčák vo svojom vystúpení uviedol, že Slovensko podporuje posilnenie a zefektívnenie OSN: „Silná a efektívna OSN znamená lepší svet. Chceme svet, kde vládne právo a nie svet, kde právo určuje ten, kto má moc.“ Posilnenie OSN je podľa ministra najlepšia investícia na naplnenie túžby ľudí po mieri, rozvoji, rovnoprávnosti a spravodlivosti vo svete. „Nové výzvy a hrozby, ktoré sa neustále vynárajú, prekračujú národné hranice a týkajú sa každého bez výnimky: pandémie, klimatické zmeny, migrácia, kybernetická bezpečnosť alebo terorizmus a organizovaný zločin. Správne miesto na vysporiadanie sa s týmito výzvami predstavuje práve OSN,“ zdôraznil Miroslav Lajčák a dotkol sa aj snáh o reformu svetovej organizácie. 
„Všetci spoločne by sme mali hľadať praktické nástroje, aby súčasný systém plnil svoje pôvodné poslanie. OSN tak bude môcť reagovať na nároky a požiadavky, ktoré na ňu kladú výzvy dneška a zajtrajška. Každá krajina, bez ohľadu na svoju veľkosť, nesie zodpovednosť a zohráva dôležitú úlohu v procese iniciovania a realizácie zmien,“ uviedol M. Lajčák. Výsledkom tohto reformného procesu by mala byť podľa neho silnejšia, efektívnejšia a akcieschopnejšia OSN: „Naozaj globálna organizácia, ktorá sa dokáže lepšie vysporiadať s prepojenými a multidimenzionálnymi hrozbami a výzvami pre medzinárodný mier, bezpečnosť a rozvoj.“ 


Sprievodné podujatia s aktívnou účasťou SR 

Vedúci delegácie SR sa v rámci svojho programu zúčastnil najdôležitejších podujatí, ktoré boli obsahovo zamerané na mierové operácie OSN, problematiku zrovnoprávnenia žien, boj proti terorizmu a extrémizmu, klimatické zmeny, Medzinárodný trestný tribunál, balticko-čiernomorskú spoluprácu a zasadnutia na uľahčenie nadobudnutia platnosti Zmluvy o všeobecnom zákaze jadrových skúšok (CTBT).

Zasadnutie na ministerskej úrovni venované otázke prepojenia rozvojových cieľov s reformou bezpečnostného sektora spoluorganizovala Slovenská republika na okraj všeobecnej rozpravy VZ OSN. Na pôde OSN je SR stálym spolupredsedom Skupiny priateľov reformy bezpečnostného sektora. PPV a MiZVaEZ SR M. Lajčák predsedal stretnutiu Skupiny 2. 10. 2015. Zasadnutie organizované spolupredsedami SR a JAR, UNDP a DPKO  (spolupredsedovia Medzirezortnej pracovnej skupiny OSN pre SSR – IASSRTF) bolo venované snahe podrobnejšie preskúmať vzťah medzi bezpečnosťou a rozvojom v nadväznosti na novú rozvojovú agendu a v tejto súvislosti prehodnotiť relevanciu pripravovaných indikátorov plnenia Cieľov udržateľného rozvoja vhodných pre SSR. Pracovných raňajok na vysokej úrovni sa okrem predsedu VZ OSN a vysokých predstaviteľov Sekretariátu OSN, zúčastnili ministri zahraničných vecí Švédska, Kostariky, Gruzínska a Sierra Leone, ako i štátna tajomníčka MZV Nórska a parlamentný štátny tajomník MZV Spojeného kráľovstva. Medzi tridsiatkou pozvaných hostí boli tiež predstavitelia Argentíny, Egyptu, Rakúska, Kanady, Chorvátska, Francúzska, Lichtenštajnska, Nemecka, Nigérie, Čiernej Hory, Holandska, EÚ a Africkej Únie.
	 „Reforma bezpečnostného sektora predstavuje prepojenie medzi aktivitami na nastolenie mieru a na jeho udržanie. Vytvára tak prostredie na realizáciu rozvojových cieľov, keďže jeden z nich definuje mier, právny štát a fungujúcu justíciu ako základný predpoklad udržateľného rozvoja,” zdôraznil minister M. Lajčák. 

9. Konferencia na uľahčenie nadobudnutia platnosti Zmluvy o všeobecnom zákaze 
jadrových skúšok (CTBT) vytvorila príležitosť pre SR aktívne podporiť presadzovanie myšlienky urýchleného nadobudnutia platnosti CTBT.  PPV a MiZVaEZ SR M. Lajčák vo svojom vystúpení privítal pokrok dosiahnutý k univerzalizácii CTBT a vyzval všetky štáty, ktoré doposiaľ nepodpísali a neratifikovali CTBT, aby tak učinili čo najskôr. Zároveň vyjadril sklamanie nad neschopnosťou HK NPT 2015 dosiahnuť konsenzus pri prijímaní záverečného dokumentu a presvedčenie, že urýchlené nadobudnutie platnosti CTBT môže významne prispieť k posilneniu režimu nešírenia a bezpečnosti vo svete. Ďalej informoval o podpore SR aktivitám Dočasného technického sekretariátu (PTS) pri výkone jeho mandátu a budovaní unikátneho verifikačného režimu CTBT a to najmä formou výcviku inšpektorov a ponuky svojich dostupných kapacít pre organizovanie rôznych aktivít CTBTO na území SR. 

Summit k mierovým operáciám OSN organizovali Spojené štáty v spolupráci s OSN,
Bangladéšom, Etiópiou, Indonéziou, Japonskom, Holandskom, Pakistanom a Rwandou a spolupredsedal mu prezident USA Barack Obama. Na pozvanie USA sa samitu zúčastnil PPV a MiZVaEZ SR M. Lajčák spolu s lídrami viac než 50 krajín a predsedov regionálnych organizácií. Samit vygeneroval prísľuby 40 tisíc nových vojakov a policajtov (oproti pôvodne očakávanému počtu 30 000), 40 helikoptér, 15 ženijných jednotiek a 10 vojenských poľných nemocníc. Účastníci samitu zdôraznili dôležitosť prevencie konfliktov, ústredného postavenia Bezpečnostnej rady OSN a potrebu zlepšenia spolupráce OSN s regionálnymi organizáciami. 

Samitu lídrov v boji proti násilnému extrémizmu a Daíš predsedal  prezident  USA
B. Obama a viceprezident J. Biden. Podujatia sa o. i. zúčastnili GT OSN, vedúci delegácií členských štátov OSN, zástupcovia medzinárodných a neziskových organizácií a súkromného sektora. V diskusii vystúpilo 38 rečníkov, ktorí sa zhodli na potrebe inkluzívneho koordinovaného postupu medzinárodného spoločenstva v boji proti násilnému extrémizmu. Zvýšenú pozornosť treba venovať prevencii, efektívnej identifikácii a odpovediam na prvotné príčiny radikalizácie v spoločnosti. Zdôraznená bola úloha žien a nutnosť posilnenia ich postavenia, ako aj úlohy mládeže, ktorá je jednou z najzraniteľnejších skupín ohrozovaných extrémistickými ideológiami. 

Zasadnutiu Bezpečnostnej rady OSN na ministerskej úrovni k urovnaniu konfliktov
na Blízkom východe a v Severnej Afrike predsedal minister ZV Ruskej federácie Sergej Lavrov. Hlavnými témami boli príčiny aktuálnej situácie na Blízkom východe a v Severnej Afrike a možnosti jej riešenia. Minister M. Lajčák zdôraznil, že tzv. Islamský štát je falošná a nebezpečná alternatíva k právnemu štátu postavená na násilí a zastrašovaní. Vo vystúpení ďalej uviedol, že vojenská porážka tohto zoskupenia je len malou časťou riešenia. Hlavné úsilie sa musí sústrediť na budovanie lepšieho vládnutia a lepšie spravovaných spoločností – lepších ako v prípade tzv. Islamského štátu a lepších ako to, čo bolo pred jeho nástupom. Uviedol, že región Blízkeho východu a severnej Afriky si nemôže dovoliť ďalšiu nestabilitu. Zdôraznil, že v boji proti terorizmu zohráva kľúčovú úlohu Bezpečnostná rada OSN (BR OSN)  ako jeden z pilierov udržiavania mieru a bezpečnosti na svete. 
Delegácie členských krajín zdôraznili potrebu vyššej akcieschopnosti OSN, predovšetkým BR OSN a dôslednej implementácie jej príslušných rezolúcií. Medzinárodný trestný súd má zohrávať výraznejšiu úlohu v procese vyvodzovania zodpovednosti za zločiny spáchané zo strany bojovníkov Daíš.  Na margo Sýrie sa rečníci zhodli, že kríza môže byť definitívne vyriešená jedine prostredníctvom politického dialógu smerujúceho k demokratickému prechodu v krajine. Názory sa však rozchádzali v otázke zapojenia súčasného sýrskeho režimu do boja proti Daíš a jeho budúcej úlohy v krajine. 
Zasadnutia lídrov členských krajín OSN k otázkam rodovej rovnosti a posilnenia
postavenia žien, ktoré organizovali prezident Čínskej ľudovodemokratickej republiky Si Ťin-pching  spoločne s generálnym tajomníkom OSN Pan Ki-munom a agentúrou UN Women, sa zúčastnil PPV a MiZVaEZ SR M. Lajčák. Stretnutie na najvyššej úrovni bilancovalo pokrok, ktorý sa podarilo dosiahnuť za posledné obdobie v plnení Pekinskej Akčnej platformy, prijatej na IV. Konferencii o ženách (Peking, 1995). Pekinská akčná platforma je dokument, ktorý zahŕňa široké spektrum oblastí týkajúcich sa ženských práv a zlepšenia postavenia žien a dievčat na celom svete. Spolu s Dohovorom o odstránení všetkých foriem diskriminácie žien (CEDAW) tvorí Pekinská akčná platforma základné záväzné dokumenty, ktoré by vlády mali dodržiavať a implementovať. 

Na pracovnom stretnutí organizovanom Holandskom k situácii na Ukrajine za
účasti ministrov ZV vybraných krajín (NL, PL, LV, SK, LU) diskutovali ministri s komisárom EÚ pre susedskú politiku a rozširovanie Johannesom Hahnom a ministrom zahraničných vecí Ukrajiny Pavlom Klimkinom o napredovaní reforiem a o situácii v krajine. Ministri podčiarkli, že pokračovanie reforiem je kľúčové pre úspešnú modernizáciu ukrajinskej ekonomiky a zopakovali odhodlanie EÚ pokračovať v podpore Ukrajiny v jej transformačnom úsilí. Ministri sa tiež zhodli, že nevyhnutnou podmienkou na stabilizovanie situácie na východe krajiny je úplné dodržiavanie Minských dohôd všetkými stranami. 

Na neformálnom stretnutí ministrov krajín podporujúcich Medzinárodný trestný
súd, ktoré tradične organizuje ministerka zahraničných vecí Lichtenštajnska Aurélia Frick, minister M. Lajčák prezentoval názor, že mier a bezpečnosť úzko súvisia s dodržiavaním princípov právneho štátu a medzinárodnej spravodlivosti. Ďalej vyjadril názor, že Medzinárodný trestný súd môže byť naozaj univerzálny a účinne stíhať zločiny proti ľudskosti až vtedy, keď sa medzinárodný systém trestnej spravodlivosti pevne zakotví na všetkých kontinentoch a keď s ním budú štáty sveta plne spolupracovať.

Podujatie na vysokej úrovni „Jadran-Baltik-Čierne more: energetika, dopravná
infraštruktúra a telekomunikácie“ organizovala chorvátska prezidentka Kolinda Grabar Kitarovič, spoločne s prezidentmi Bulharska, Poľska a Rumunska a ministrami zahraničných vecí pobaltských štátov a štátov Vyšehradskej štvorky. Vo svojom diskusnom vstupe Miroslav Lajčák zdôraznil, že napriek viacerým aktuálnym problémom, ktoré momentálne rieši EÚ, nemôžu ustupovať do úzadia strategické témy ako je energetika, prepojenie dopravnej infraštruktúry, telekomunikácie, ako i otázky energetickej bezpečnosti EÚ. 

Podujatie na vysokej úrovni k migrácii pod názvom "Posilnenie spolupráce v oblasti migrácie a pohybu utečencov v perspektíve novej rozvojovej agendy“ zvolal GT OSN. Cieľom podujatia bolo diskutovať o komplexnom prístupe k migrácii, vrátane utečencov a konkrétnych krokoch na dosiahnutie udržateľných rozvojových cieľov (SDGs) zameraných na migráciu. Na úvod vystúpil GT OSN, ktorý  ocenil iniciatívu krajín v riešení vplyvov migrácie a zároveň vyzval medzinárodnú komunitu k úzkej spolupráci.  

Minister M. Lajčák sa taktiež zúčastnil večere pre ministrov zahraničných vecí EÚ a NATO podávanú ministrom zahraničných vecí USA Johnom Kerrym a dvoch podujatí organizovaných Medzinárodným mierovým inštitútom (IPI): večere k reforme mierových operácií OSN a ministerskej večere k situácii na Blízkom východe. Rovnako sa zúčastnil aj gala večere Global Citizen Awards organizovanej Atlantickou radou za účasti viceprezidenta USA J. Bidena. 
Bilaterálne stretnutia

Bilaterálne rokovania podpredsedu vlády a ministra zahraničných vecí a európskych záležitostí M. Lajčáka
PPV a MiZVaEZ SR Miroslav Lajčák počas svojej účasti na všeobecnej rozprave absolvoval takmer 40 bilaterálnych stretnutí s vedúcimi vybraných členských krajín OSN. Výber krajín sledoval zahranično-politický záujem SR rozvíjať čo najširšie bilaterálne vzťahy, s prihliadnutím na čo najširší počet regiónov vo svete. Minister M. Lajčák počas návštevy sídla OSN rokoval s GT OSN Pan Ki-munom, ktorý prijal pozvanie na návštevu Slovenska, a s predsedom VZ OSN Mogensom Lykketoftom (Dánsko) o prioritách 70. zasadnutia VZ OSN. S námestníkom GT OSN pre politické záležitosti Jeffreyom Feltmanom rokoval o úlohe OSN v riešení situácie v ohniskách medzinárodných konfliktov. 
Minister M. Lajčák ďalej bilaterálne rokoval s ministrami zahraničných vecí Nového Zélandu, Angoly, Tadžikistanu, Kirgizska, Nórska, Andorry, Uruguaja, Bieloruska, Kazachstanu a ministerkami zahraničných vecí Indonézie a Kene, ako aj s luxemburským premiérom a prezidentom i ministrom ZV Čiernej Hory. Spomedzi partnerov v USA rokoval s koordinátorom sankčnej politiky USA Danom Friedom, so zástupcom námestníka ministra zahraničných vecí USA Hoytom Yeem, s námestníčkou ministra zahraničných vecí USA Victoriou Nuland a s A. Hochsteinom, špeciálnym vyslancom a koordinátorom pre energetickú bezpečnosť MZV USA. Minister M. Lajčák už tradične pozdravil krajanov na recepcii organizovanej na rezidencii stáleho predstaviteľa SR pri OSN, kde sa stretol so zástupcami krajanských spolkov, slovenských škôl, mladými profesionálmi a inými významnými osobnosťami slovenskej diaspóry z oblasti východného pobrežia USA.

Ďalšie dôležité návštevy a aktivity SR v období 70. VZ OSN
Významným momentom uznania úsilia SR v systéme OSN bola v poradí už druhá návšteva GT OSN Pan Ki-muna v SR v októbri 2015, ktorého sprevádzal minister M. Lajčák. Počas štyroch dní (17. - 20. 10. 2015) GT OSN rokoval s najvyššími ústavnými činiteľmi SR, navštívil Vysoké Tatry a Levoču, zapísanú do zoznamu svetového dedičstva UNESCO, prijal čestný doktorát Univerzity Komenského v Bratislave a v Gabčíkove navštívil tábor pre utečencov, v ktorom Slovensko ubytovalo niekoľko stoviek utečencov, ktorí požiadali o azyl v susednom Rakúsku.

Počas 70. zasadnutia VZ OSN sa zintenzívnil bilaterálny dialóg SR a OSN v oblasti vojenskej spolupráce a agendy mierových misií OSN. S predstaviteľmi Sekretariátu OSN rokovali minister obrany SR Martin Glváč a štátny tajomník Miloš Koterec v decembri 2015.
Štátny tajomník Ministerstva obrany SR M. Koterec sa zúčastnil v januári 2016 na slávnostnom podujatí k 70. výročiu založenia Hospodárskej a sociálnej rady (ECOSOC) v nadväznosti na svoje pôsobenie vo funkcii predsedu ECOSOC-u v rokoch 2011-2012.
SR naďalej udržiava nadštandardný dialóg s najvyššími predstaviteľmi Sekretariátu OSN v New Yorku. Nadväzujúc na aktivity SR v New Yorku v kapacite predsedu V4 (2014-2015), zástupca generálneho tajomníka OSN pre politické vzťahy Miroslav Jenča bol hlavným hosťom neformálnych pracovných raňajok, ktoré sa 11. decembra 2015 uskutočnili na pôde Stálej misie SR pri OSN. Vo vzťahu k Iraku sa uskutočňujú v pravidelných intervaloch neformálne konzultácie so slovenským diplomatom Jánom Kubišom, ktorý pôsobí vo funkcii osobitného vyslanca GT OSN pre Irak.

 70. zasadnutie VZ OSN

Zhrnutie hlavných tém v pléne VZ OSN
Počas 70. zasadnutia VZ OSN v New Yorku boli prijaté prelomové globálne rámce regulujúce  udržateľný rozvoj a šírenie klimatickej zmeny vo svete. Obe dohody boli označené za víťazstvá multilaterálnej diplomacie a politiky. Svetoví lídri prijali v sídle OSN v New Yorku nové globálne ciele na odstránenie chudoby a dosiahnutie udržateľného rozvoja vo svete do roku 2030. Medzi hlavné témy všeobecnej rozpravy 70. zasadnutia VZ OSN patrila aj humanitárna kríza spôsobená dlhotrvajúcimi konfliktami v jednotlivých regiónoch sveta, ako aj snaha reformovať mierové misie OSN a vniesť nový impulz do kľúčových aktivít organizácie v oblasti udržiavania medzinárodného mieru a bezpečnosti, post konfliktnej obnovy vojnou zmietaných krajín, lepšieho postavenia žien a boja proti terorizmu.  Lídri ČK OSN v rozprave jednohlasne odsúdili nehumánne činy teroristických a extrémistických skupín ako sú Daíš, Boko Haram a al-Šabáb. Mnohí vystupujúci (vrátane SR) podporili prijatie Všeobecného dohovoru o terorizme s univerzálnou definíciou terorizmu.
Výročné 70. zasadnutie VZ OSN sa nieslo aj v znamení osláv založenia OSN, čím si členské štáty pripomenuli dôležitosť úlohy, ktorú organizácia zohrala za ostatných 70. rokov pre zabezpečenie mieru, medzinárodného rozvoja a ochrany ľudských práv a opätovne potvrdili svoj záväzok dodržiavať princípy Charty OSN.

Počas trvania 70. VZ OSN sa uskutočnilo niekoľko dôležitých samitov globálneho významu. Samit k cieľom udržateľného rozvoja post-2015 prijal 25. septembra 2015 všetkými členskými štátmi OSN záverečný dokument „Transforming our World: The 2030 Agenda for Sustainable Development“ (Premena nášho sveta: Agenda pre udržateľný rozvoj 2030), ktorý obsahuje 17 cieľov udržateľného rozvoja (SDGs) a integruje všetky tri dimenzie rozvoja – ekonomickú, sociálnu a environmentálnu. Nový inkluzívny a transformačný globálny rozvojový rámec sa týka všetkých štátov vo svete bez rozdielu stupňa ich rozvoja, čím sa líši od predošlých Miléniových rozvojových cieľov (MDGs). Minister M. Lajčák vo všeobecnej rozprave samitu označil nové rozvojové ciele za revolučný, komplexný a inkluzívny nástroj na dosiahnutie prosperity a dôstojného života pre všetkých ľudí. Minister životného prostredia Peter Žiga na tému podpory ekonomického rastu a  udržateľnej spotreby a výroby zdôraznil nevyhnutnosť bezpodmienečne chrániť prírodné zdroje a vyváženosť spotreby, ktorá nesmie ísť na úkor budúcich generácií.
Dňa 12. 12. 2015 v Paríži na konferencii OSN prijali zástupcovia 195 krajín OSN novú Dohodu o ochrane klímy. Slávnostného ceremoniálu, ktorý na jej podpis 22. 4. 2016 zorganizoval GT OSN v New Yorku, sa zúčastnilo rekordných 175 krajín, z ktorých 60 bolo zastúpených na úrovni hlavy štátu alebo predsedu vlády. Delegáciu SR viedol prezident SR Andrej Kiska. Deň pred slávnostným podpisom Parížskej klimatickej dohody sa prezident SR zúčastnil na podujatí OSN k implementácii globálnych udržateľných cieľov - Agendy 2030. Tematická debata k Agenda 2030 zdôraznila potrebu odstránenia chudoby, dôstojného života, snahy „nenechať nikoho bokom“, ochrany prírodných zdrojov a ekosystému, rešpektovania ľudských práv, dobrej správy veci verejných, demokracie a právneho štátu s osobitným zreteľom na posilnenie postavenia žien a rodovej rovnosti.
S cieľom dosiahnuť novú globálnu dohodu o ľudskej mobilite a riešiť situáciu 60 miliónov utečencov vo svete, z ktorých polovica sú deti, sa z iniciatívy GT OSN konal prvý Svetový humanitárny samit (World Humanitarian Summit) v tureckom Istanbule 24.– 25. 5. 2016. Delegáciu Slovenskej republiky na WHS viedol prezident SR Andrej Kiska a na samite sa zúčastnil štátny tajomník MZVaEZ SR Lukáš Parízek. Úlohou samitu bolo vzájomne prepojiť úsilie vlád, humanitárnych organizácií, akademickej obce a nových partnerov vrátane súkromného sektora a navrhnúť účinné riešenia v poskytovaní humanitárnej pomoci pre ľudí postihnutých humanitárnou krízou, vojnovými konfliktami, či prírodnými katastrofami.
Veľkú pozornosť venovalo VZ OSN posilneniu úlohy, kapacít a efektívnosti OSN v oblasti udržiavania mieru a bezpečnosti. Vzhľadom na slabnúcu schopnosť OSN reagovať na nárast ozbrojených konfliktov vo svete a ich meniacu sa povahu predložil GT OSN správu „Budúcnosť mierových operácií OSN“ 2. 9. 2015. V reakcii na odsúdenie nehumánnych činov extrémistických skupín predložil GT OSN 15. 1. 2016  Akčný plán boja proti násilnému extrémizmu, ktorý obsahuje viac ako 70 odporúčaní ku koordinovanej činnosti na úrovni globálnej, regionálnej i národnej. 
 V rámci 70. zasadnutia VZ OSN členské štáty pristúpili aj k hĺbkovej revízii činnosti OSN a jej štruktúr, ktoré boli pred 10 rokmi vytvorené na pomoc krajinám v postkonfliktnej transformácii. Dňa 27. 4. 2016 prijalo VZ OSN rezolúciu zameranú na posilnenie práce OSN v tejto oblasti. Členské krajiny OSN si pripomenuli aj 15. výročie prijatia rezolúcie BR OSN č. 1325 (2000), ktorá vyzvala k intenzívnejšej účasti žien na riešení konfliktov a k posilneniu postavenia žien. Na podporu posilnenia úlohy OSN v oblasti mieru a bezpečnosti zorganizoval predseda VZ OSN 10.–11. 5. 2016 tematickú debatu VZ OSN na vysokej úrovni. Debata posúdila súčasné hrozby a výzvy v oblasti udržiavania medzinárodného mieru a bezpečnosti a upozornila na potrebu synergie všetkých troch hodnotiacich procesov zameraných na udržiavanie mieru, budovanie mieru a širšieho zapojenia žien. Pri príležitosti 10. výročia prijatia princípu zodpovednosti chrániť (R2P), zorganizoval predseda VZ OSN 26. 2. 2016 tematickú panelovú diskusiu zameranú na výzvy súvisiace s implementáciou tohto relatívne nového konceptu.
SR okrem politickej podpory poskytla na dobrovoľnej báze aj cielenú finančnú podporu na plnenie cieľov organizácie v oblasti rozvoja, reformy bezpečnostného sektora, budovania mieru v post konfliktných spoločnostiach a humanitárnu pomoc. SR bola prvým prispievateľom do novo vytvoreného zvereneckého fondu UNDP (Rozvojový program OSN) s dôrazom na dobré vládnutie, podporu mierovej spoločnosti a prevenciu konfliktov. SR prispela sumou 100 000 USD na podporu prevencie kríz a obnovy (UNDP), 250 000 USD do zvereneckého fondu pre mediáciu a preventívnu diplomaciu (DPA), 150 000 USD do zvereneckého fondu na podporu budovania mieru (PBF) a 100 000 USD do zvereneckého fondu na podporu aktivít v oblasti reformy bezpečnostného sektora (DPKO).
SR sa stala vo februári 2016 členom Poradného výboru Fondu OSN pre demokraciu (UN Democracy Fund) pre obdobie 2016-2017. Členstvo je ocenením aktivít SR v oblasti podpory transformačných a demokratizačných procesov v krajinách Západného Balkánu a Východného partnerstva a rozvoja konceptu reformy bezpečnostného sektora. 
SR aktívne pôsobí v troch neformálnych skupinách priateľov OSN: k Afganistanu; Medzinárodnému trestnému súdu (ICC) a k implementácii rezolúcie BR OSN 1540 k nešíreniu zbraní hromadného ničenia.
SR sa konštruktívne zapojila do práce 1. substantívneho zasadnutia Otvorenej pracovnej skupiny (OEWG) k 4. osobitnému zasadnutiu VZ OSN k odzbrojeniu (SSOD IV), ktoré sa uskutočnilo v dňoch 28. 3 - 1. 4. 2016 v sídle OSN v NY. V rámci stanovených priorít, SR v dňoch 4. -22. 4. 2016 aktívne participovala na práci pravidelného substantívneho zasadnutia Komisie OSN pre odzbrojenie (UNDC) na rok 2016. SR sa taktiež zapojila do prípravy a realizácie 6. dvojročného zasadnutia štátov k zváženiu implementácie akčného programu zameraného na prevenciu, boj a ukončenie nedovoleného obchodovania s ručnými a ľahkými zbraňami vo všetkých jeho aspektoch (BMS 6), ktoré sa uskutočnilo v sídle OSN v New Yorku v dňoch  6.-10.6.2016 so zameraním sa na vyhodnotenie plnenia prijatých záverov v oblasti ručných a ľahkých zbraní (SALW).
V dňoch 14. – 24. 3. 2016 sa v New Yorku uskutočnilo 60. zasadnutie Komisie pre postavenie žien (CSW). Prioritnými  témami zasadnutia bolo posilnenie postavenia žien v rámci cieľov udržateľného rozvoja a odstránenie a prevencia všetkých foriem násilia na ženách a dievčatách. V delegácii SR boli prítomní zástupcovia MPSVaR a MZVaEZ.
Vo výkone svojich funkcií pokračovali generálna riaditeľka sekcie bytovej politiky a mestského rozvoja Ministerstva dopravy, výstavby a regionálneho rozvoja SR Elena Szolgayová, ktorá bola v roku 2015 zvolená za podpredsedníčku byra PrepCom Habitat III a riaditeľ medzinárodno-právneho odboru MZVaEZ SR Metod Špaček, ktorý pôsobil od júna 2015 ako podpredseda 25. zasadnutia zmluvných strán Dohovoru OSN o morskom práve.
SR sa na pôde OSN aktívne angažovala aj v oblasti kultúrnej prezentácie. SM SR pri OSN zorganizovala v januári 2016 v priestoroch OSN fotografickú výstavu  pri príležitosti 70. výročia vzniku OSN a pripomenutia si úlohy slovenských a českých diplomatov na ceste k súčasnému multilateralizmu. Dňa 13. júla 2016 slávnostne otvorí v priestoroch OSN výstavu Amazing Planet minister zahraničných vecí a európskych záležitostí SR p. Miroslav Lajčák, pričom výstava je zorganizovaná pri príležitosti predsedníctva SR v Rade EÚ. 

Voľby do hlavných orgánov OSN
VZ OSN zvolilo 15. 10. 2015 piatich nestálych členov BR OSN na roky 2016-2017. Stali sa nimi: Egypt, Japonsko, Senegal, Ukrajina a Uruguaj. 

Dňa 21. 10. 2015 bolo vo VZ OSN zvolených 18 členov Hospodárskej a sociálnej rady OSN (ECOSOC). Stali sa nimi: Afganistan, Irak, Libanon, Vietnam, Alžírsko, Nigéria, Rwanda, Somálsko, JAR, Česká republika, Moldavsko, Čile, Guyana, Peru, Austrália, Belgicko, Taliansko, USA. Na základe dohody o rotácii miest v rámci regionálnej skupiny štátov západnej Európy a iných krajín nahradilo v roku 2016  Írsko v ECOSOCu Austráliu.   

Dňa 28. 10. 2015 sa vo VZ OSN uskutočnili voľby 18 členov Rady OSN pre ľudské práva (HRC).  Zvolení boli  Belgicko, Burundi, Pobrežie Slonoviny, Ekvádor, Etiópia, Gruzínsko, Nemecko, Keňa, Kirgizsko, Mongolsko, Panama, Filipíny, Južná Kórea, Slovinsko, Švajčiarsko, Togo, Spojené Arabské Emiráty a Venezuela.

Voľba GT OSN
V roku 2016 bude zvolený nový GT OSN. Druhé funkčné obdobie ôsmeho generálneho tajomníka Pan Ki-muna (Južná Kórea) končí 31. 12. 2016. Dňa 15. 12. 2015 zaslali predsedovia VZ OSN a BR OSN spoločný list členským krajinám OSN so žiadosťou o nomináciu kandidátov, ktorí sú skúsenými lídrami so silnými riadiacimi schopnosťami, značnými skúsenosťami v oblasti medzinárodných vzťahov a jasnými diplomatickými, komunikačnými a jazykovými schopnosťami, zohľadňujúc pritom rodový a geografický faktor. Keďže v histórii OSN do tejto pozície nebola vymenovaná žiadna žena, členské krajiny boli vyzvané, aby vo svojich nomináciách zohľadnili aj rodový aspekt. Východoeurópska regionálna skupina (EEG) si nárokuje obsadenie pozície GT OSN, keďže doposiaľ ešte žiaden GT OSN nebol zvolený z tejto skupiny. 
Nóvum v 70-ročnej histórii výberu GT OSN predstavuje organizovanie neformálnych dialógov s kandidátmi vo VZ OSN, ktoré sa uskutočnia v dvoch kolách: prvé kolo sa uskutočnilo 12. - 14. apríla 2016, druhé kolo sa konalo 6. - 7. júna 2016. V súlade s článkom 97 Charty OSN generálneho tajomníka OSN vymenúva VZ OSN na odporúčanie BR OSN.  
Novo vymenovaný GT OSN prevezme svoju funkciu v januári 2017 na päťročné obdobie, ktoré môžu členské štáty obnoviť na ďalších päť rokov. Hoci po formálnej stránke neexistuje obmedzenie na počet funkčných období GT OSN, žiadny z nich zatiaľ neostal vo funkcii dlhšie ako dve funkčné obdobia.


Výbory VZ OSN

1. hlavný výbor VZ OSN (odzbrojenie a medzinárodná bezpečnosť)
SR sa intenzívne podieľala na práci 1. výboru a pléna v rámci 70. zasadnutia VZ OSN, vrátane formulovania, kosponzorovania a prijímania príslušných správ, rezolúcií a rozhodnutí OSN zameraných na oblasť kontroly zbrojenia, odzbrojenia a nešírenia ZHN.
Rekordný počet vystúpení vo všeobecnej rozprave, ako i v rámci tematických diskusií substantívneho zasadnutia 1. výboru v dňoch 8. 10. – 6. 11. 2015 potvrdil trend rastúcej medzinárodnej pozornosti otázkam odzbrojenia a súvisiacej medzinárodnej bezpečnosti, ako i dynamickejšej účasti delegácií na práci výboru. Aj z týchto dôvodov bolo 1. výboru pridelené o jedno zasadnutie navyše.  Po prvýkrát sa taktiež uskutočnilo inovatívne spoločné ad-hoc zasadnutie so 4. hlavným výborom (osobitný politický a dekolonizačný), ktoré sa zameralo na prediskutovanie prierezových výziev a aktuálnych otázok bezpečnosti a udržateľnosti mieru vo vesmíre. 
SR sa aj počas 70. zasadnutia VZ OSN intenzívne zapájala do koordinačných rokovaní ČK EÚ k spoločným pozíciám EÚ k vybraným otázkam agendy OSN, ako i do formálnych a neformálnych zasadnutí k formulovaniu textu rezolúcií OSN. Taktiež sa aktívne podieľala na tvorbe a pripomienkovaní jednotlivých vystúpení a intervencií EÚ a podporovala prebiehajúce úsilie o dohodu na spoločných vystúpeniach EÚ, ako i o jednotnú hlasovaciu pozíciu ČK EÚ. 
Do tematických diskusií 1. výboru 70. VZ OSN sa SR zapojila dvomi vystúpeniami v národnej kapacite - k otázke konvenčných zbraní a k otázke odzbrojovacieho mechanizmu. Okrem prezentácie národných stanovísk a pozícií sa taktiež zamerala na zdôraznenie relevancie existujúcich odzbrojovacích fór s cieľom eliminovať snahy o ich obchádzanie, resp. vytváranie alternatívnych platforiem pre rokovania o zákaze jadrových zbraní. 
V záverečnej fáze rokovaní prijal 1. výbor počas 70. VZ OSN celkom 57 dokumentov: 55 rezolúcií (z toho až 7 nových) a 2 rozhodnutia. Hlasovaním bola prijatá vyše polovica dokumentov (29), pričom sa opäť vyskytli početné prípady vyvolania hlasovania nielen o celom návrhu textu, ale aj o jeho jednotlivých preambulárnych a operatívnych článkoch.
SR celkovo kosponzorovala 14 rezolúcií 1. výboru: 11 doteraz tradičných a 3 po prvýkrát spolu s väčšinou krajín EÚ. Išlo o novú rezolúcie č. A/70/46 „Countering the threat posed by improvised explosive devices“ predloženú Afganistanom, novú rezolúciu č. A/70/54 „Implementation of the Convention on Cluster Munition“ predloženú Chorvátskom a rezolúciu č. A/70/237 "Developments in the field of information and telecommunications in the context of international security" predkladanú Ruskou federáciou.

2. hlavný výbor (ekonomický a finančný)
V rámci substantívnej časti 70. VZ OSN 2. výbor (hospodársky a finančný) schválil 45 rezolúcií. SR sa podieľala na rokovaniach o rezolúcii k implementácii UN HABITAT (UN Human Settlements Program) berúc do úvahy fakt, že počas predsedníctva SR v Rade EÚ bude prebiehať konferencia HABITAT v ekvádorskom Quite.
Zasadnutie 2. výboru nadväzovalo na dohodnutú rozvojovú Agendu 2030 a Akčnú agendu k financovaniu rozvoja z Addis Abeby. V roku 2016 sa podarilo udržať tradične konsenzuálny charakter výboru, keď sa hlasovalo len o piatich rezolúciách (dve blízkovýchodné, unilaterálne opatrenia, kubánske embargo a izraelská rezolúcia k poľnohospodárskym technológiám). V súlade s prebiehajúcim procesom revitalizácie OSN druhý výbor priebežne rokuje o skvalitnení a racionalizácie jeho práce. 
V rámci práce druhého výboru SR venovala pozornosť rezolúciám VZ OSN, ako sú implementácia Agendy 21, rozvoj pôdohospodárstva a potravinová bezpečnosť, ochrana globálnej klímy, ženy a rozvoj,  príprava záverečného dokumentu k informačnej spoločnosti (World Summit of Information Society), pokračovanie konferencie UN-HABITAT, implementácia záverov konferencií k financovaniu rozvoja, rezolúciám k malým ostrovným štátom (Small Island Developing States), rezolúciám o medzinárodnej stratégii k eliminácii dôsledkov katastrof a problematike vnútrozemských rozvojových štátov (Land Locked Developing Countries). V rámci druhého výboru boli prerokované aj úplne nové návrhy rezolúcií, napr. k oceánom a moriam, piesočným búrkam, finančnej inklúzii a ochrane spotrebiteľov, ako aj rezolúcie k vyhlasovaniu medzinárodných dní a rokov, ako je deň žien vo vede a fenoménu tsunami.
V špecifických prípadoch hlasovania SR rešpektovala spoločnú pozíciu EÚ a hlasovala za prijatie návrhov rezolúcií k Ropnej škvrne na pobreží Libanonu, k Trvalej suverenite palestínskeho ľudu na okupovaných palestínskych územiach nad nerastnými zdrojmi, k Poľnohospodárskym technológiám pre rozvoj (vrátane kosponzorovania) a k Potrebe ukončenia ekonomického, obchodného a finančného embarga, zavedeného USA proti Kube. SR sa zdržala pri hlasovaní o návrhu rezolúcie k Unilaterálnym ekonomickým opatreniam ako politického donucovacieho prostriedku proti rozvojovým krajinám. 
SR kosponzorovala rezolúcie (v rámci spoločnej pozície EÚ) k Medzinárodnému dňu cestovného ruchu, ku globálnemu zdraviu a zahraničnej politike, ku globálnemu partnerstvu na rozvoj, k vyhláseniu medzinárodného dňa žien a dievčat vo vede a k medzinárodnému dňu povedomia o tsunami.

3. hlavný výbor (sociálny, humanitárny a kultúrny)
Počas zasadnutia tretieho výboru, ako aj počas posudzovania ľudsko-právnych tém v pléne 70. VZ OSN, sa SR v zmysle schválenej inštrukcie a priorít EÚ zasadzovala za posilnenie a zefektívnenie ochrany univerzálnych, neodňateľných, nedeliteľných a vzájomne na sebe závislých ľudských práv a podporovala snahy začleniť ľudské práva do všetkých činností OSN, vrátane oblasti rozvoja, mieru a bezpečnosti. SR bola aktívna v boji proti všetkým formám násilia a diskriminácie, rasizmu,  xenofóbie a ostatným prejavom netolerancie, ako aj v boji proti mučeniu a inému neľudskému alebo ponižujúcemu  zaobchádzaniu.
Tak ako v predchádzajúcich rokoch, SR zastupovala EÚ pri negociáciách o texte rezolúcie o dopade globalizácie na situáciu v oblasti ľudských práv tradične predkladanej Egyptom. Stála misia SR pri OSN v New Yorku sa na expertnej úrovni pravidelne a aktívne zúčastňovala neformálnych konzultácií k návrhom ďalších rezolúcií. Na úrovni stáleho predstaviteľa SR pri OSN v New Yorku a v kontexte spoločného postupu EÚ, lobovala s cieľom presadzovania spoločných záujmov a pozícií v oblasti ochrany ľudských práv. 
Medzi priority EÚ patrilo schválenie rezolúcie k právam dieťaťa, ktorú EÚ predkladala spoločne so skupinou latinsko-amerických štátov. Rezolúcia bola prijatá hlasovaním, keď sa po dlhých rokoch nepodarilo dosiahnuť v rámci výboru konsenzus kvôli odkazom na potrebu komplexného sexuálneho vzdelávania. EÚ predložila do 3. výboru aj rezolúcie k slobode náboženského vyznania alebo viery a situácii v KĽDR (spoločne s Japonskom) a Mjanmarsku, aktívne podporovala negociácie rezolúcií k Sýrii a Iránu. Napriek často mimoriadne zložitým rokovaniam sa EÚ podarilo presadiť väčšinu svojich priorít. 

4. hlavný výbor (osobitný politický a dekolonizačný)
Hlavná časť jesenného zasadnutia Osobitného politického a dekolonizačného výboru (4. výbor) sa uskutočnila v dňoch 2. 10. - 17. 11. 2015, pričom rezolúcie 4. výboru boli schválené na plenárnom zasadnutí VZ OSN 9. 12. 2015. Prijatých bolo 27 návrhov rezolúcií a 3 návrhy rozhodnutí. V roku 2016 sa uskutočnia 2 zasadnutia 4. výboru – k schváleniu správy Osobitného výboru pre mierové operácie (C-34) a k voľbe predsedu výboru na obdobie počas 71. zasadnutia VZ OSN.
Tradičná politizácia činnosti 4. výboru poznamenala priebeh hlavnej časti zasadnutia VZ OSN aj v roku 2015 a z uvedeného dôvodu Stála misia SR pri OSN v New Yorku priebežne koordinovala s ústredím pôsobenie a vystupovanie SR v rozhodovacích procesoch. Komplexná blízkovýchodná problematika každoročne ovplyvňuje činnosť 4. výboru. V septembri 2015 rezonovala iniciatíva palestínskej pozorovateľskej delegácie pri OSN  smerujúca k vyveseniu vlajok pozorovateľských štátov na pôde OSN – rezolúciu VZ OSN podporilo 119 krajín (vrátane 10 ČK EÚ), proti hlasovalo 8 (Austrália, Kanada, Izrael, USA a malé pacifické štáty) a 45 krajín sa zdržalo (vrátane SR a 17 ČK EÚ).
SR kosponzorovala 5 rezolúcií: tri každoročné rezolúcie v rámci balíčka palestínskych rezolúcií - „Pomoc palestínskym utečencom“, „Majetky palestínskych utečencov a príjmy z nich“ a „Izraelské osídlenia v okupovaných palestínskych teritóriách“ – spoločné hlasovanie EÚ-28; každoročnú konsenzuálnu rezolúciu k účinkom ionizujúceho žiarenia; a bienálnu konsenzuálnu rezolúciu k pomoci v aktivitách proti mínam.
SR taktiež kosponzorovala americkú iniciatívu k schváleniu nových členov COPUOS (Výbor OSN pre mierové využitie vesmíru) v spoločnom balíku – Salvádor, Izrael, Katar, Omán, Spojené arabské emiráty, Srí Lanka.

5. hlavný výbor (administratívny a rozpočtový)
Ťažiskovým bodom v rámci 70. VZ OSN bolo prerokovávanie rozpočtu na obdobie rokov 2016-2017. EÚ sa spolu s ďalšími partnermi podarilo presadiť viacero úsporných opatrení. Jeho výška na uvedené obdobie predstavuje čiastku 5,4 mld. USD, čo je o približne 100 mil. USD menej ako bol pôvodný návrh GT OSN. Výbor schválil aj novú príspevkovú škálu na roky 2016-2018, ktorá vyjadruje podiel príspevkov členských krajín do rozpočtu organizácie. Na základe makroekonomických ukazovateľov z minulých rokov klesol podiel SR o 6,4% na riadnom rozpočte OSN, čo na rok 2016 predstavuje pre SR čiastku takmer 4 mil. USD. Kolektívny príspevok EÚ sa pomerne znížil z 35% na 30% podielu na rozpočte OSN. Hlavným dôvodom poklesu bol hlavne vyšší rast ekonomík rozvíjajúcich sa krajín, napr. Číny, či Brazílie. Výbor sa zaoberal tiež celým radom ďalších administratívnych a rozpočtových otázok, ako aj stavebnými projektmi v centrálach OSN v New Yorku, Ženeve, či Addis Ababe.


6. hlavný výbor (právny)
Šiesty výbor sa v úvodnej časti venoval tradičným témam ako napr. vláda práva (Rule of Law), trestná zodpovednosť pracovníkov a expertov OSN počas misií, univerzálnej jurisdikcie a pod.
Nosnou časťou práce 6. výboru bolo prerokovávanie správy Komisie OSN pre medzinárodné právo. SR sa vo svojich vystúpeniach zamerala na témy doložky najvyšších výhod, ochrany atmosféry, trestných činoch proti ľudskosti a identifikácii medzinárodného obyčajového práva.
V rámci tzv. týždňa medzinárodného práva VZ OSN boli prerokované výročné správy Medzinárodného súdneho dvora a Medzinárodného trestného súdu a uskutočnilo sa aj neformálne zasadnutie právnych poradcov členských štátov EÚ a USA.
Aj napriek snahe predsedu výboru sa nepodarilo dosiahnuť pokrok v rámci diskusie k Všeobecnému dohovoru o terorizme. Jedným z hlavných problémov je dosiahnuť zhodu na základnej definície terorizmu, pričom prekážky sú viac politické, než právne.
	

Záver
	
OSN počas svoje 70. ročnej existencie preukázala neobyčajnú schopnosť adaptácie na problémy a výzvy, ktorým v medzinárodných vzťahoch čelia jej členské štáty. Zároveň OSN nemalou mierou prispela k prevencii a urovnávaniu konfliktov na medzinárodnej scéne ako aj šíreniu univerzálnych štandardov vo všetkých jej hlavných činnostiach. 
Súčasný globálny vývoj poukazuje na čoraz väčšiu prepojenosť globálnych otázok, čoho dobrým príkladom je prijatie globálnych rámcov pre udržateľný rozvoj a snahy na zabránenie šírenia klimatickej zmeny, ktorých negatívne vplyvy majú potenciál znásobovať pnutia a konflikty tak vo vnútri ako aj medzi štátmi. 
Slovenská republika ako zodpovedný a kredibilný člen medzinárodného spoločenstva chápe svoj podiel zodpovednosti na globálnom vývoji a udržiavaní noriem medzinárodného práva, ktorý predstavuje systém OSN založený na princípoch Charty OSN. Efektívny multilateralizmus je jadrom zahraničnej politiky SR a aktívny podiel delegácie SR a jej najvyšších predstaviteľov na vrcholových podujatiach globálneho významu sú dôkazom angažovanosti SR na riešení celého spektra globálnych problémov. 
Slovenská republika  svojimi postojmi a hlasovaním vo VZ OSN prispievala k jednote a tým aj posilneniu postavenia Európskej únie na medzinárodnej scéne, v súlade s prioritami pre 70. zasadnutie VZ OSN schválenými Radou EÚ dňa 22. júna 2015. V tomto úsilí bude SR pokračovať aj od 1. júla 2016 do 31. decembra 2016, kedy bude  predsedať Rade EÚ a spoločne s delegáciou EÚ pri OSN bude reprezentovať záujmy a priority EÚ vo všetkých oblastiach aktivít OSN, v súlade s Lisabonskou zmluvou.

